**HRVATSKI POMORSKI MUZEJ SPLIT**

 **ZAVOD ZA ZNANSTVENI I UMJETNIČKI RAD HAZU U SPLITU**

znanstveni skup

**NAŠE MORE / *MARE NOSTRUM* (1069. – 2019.)**

prigodom 950. obljetnice prvog spomena Jadrana „našim morem“

Split, 12. studenog 2019.

Hrvatski pomorski muzej Split, Tvrđava Gripe, Glagoljaša 18

Split, 2019.

*Inicijativni odbor*

prof. dr. Dragan Ljutić, rektor Sveučilišta u Splitu

dr. sc. Danka Radić, ravnateljica Hrvatskog pomorskog muzeja Split

akademik Davorin Rudolf, voditelj Zavoda za znanstveni i umjetnički rad HAZU u Splitu

*Znanstveni odbor*

prof. dr. sc. Ivo Babić

prof. dr. sc. Joško Belamarić

prof. dr. Mithad Kozličić

prof. dr. sc. Dragan Ljutić

dr. sc. Danka Radić

kontraadmiral Ivo Raffanelli

akademik Davorin Rudolf

prof. dr. sc. Marko Trogrlić

*Organizacijski odbor*

Petra Blažević

Renata Busatto

Mirja Lovrić

dr. sc. Danka Radić

Ljubomir Radić

akademik Davorin Rudolf

Branka Teklić

Znanstveni skup

**NAŠE MORE / *MARE NOSTRUM* (1069. – 2019.)**

prigodom 950. obljetnice prvog spomena Jadrana „našim morem“

Split, 12. studenog 2019.

Hrvatski pomorski muzej Split, Tvrđava Gripe, Glagoljaša 18

RASPORED IZLAGANJA

UTORAK, 12. studenog 2019.

*8.30 – 9.00 REGISTRACIJA SUDIONIKA*

*9.00 – 9.30 POZDRAVNE RIJEČI*

dr. sc. Danka Radić, Hrvatski pomorski muzej Split

akademik Davorin Rudolf, Zavod za znanstveni i umjetnički rad HAZU u Splitu

kontraadmiral Ivo Rafanelli, Hrvatska ratna mornarica

župan Blaženko Boban, Splitsko-dalmatinska županija

gradonačelnik Andro Krstulović Opara, Grad Split

***JADRAN NAŠ... PLAVI - što o njemu znamo i što mu činimo!?***

***9.30 – 11.00***

**Voditelji: Danka Radić i Mladenko Domazet**

**Mithad Kozličić** (Zadar), Od Kronova mora, preko Adrijatičkog zaljeva i mora, do Jadranskoga mora

**Ivo Babić** (Trogir), Rasponi Jadrana

**Jadran Kale i Nina Mrkonja** (Zadar), Kako konzervirati more?

**Zrinka Podhraški Čizmek** (Zagreb), Hrvatski pomorski regesti 18. stoljeća: novoobjavljeni izvori o svakodnevnici na Jadranu – vrste brodova kao jedna od mogućih analiza

**Tea Perinčić i Robert Mohović** (Rijeka), Umijeće gradnje i plovidbe tradicijskim barkama Kvarnera

**Mirjana Kos** (Opatija), Od veliera do muškona: transformacija tradicijskog brodarstva u turističko

**Renata Busatto** (Split), Znanstveni doprinos kapetana Antuna Botrića hrvatskoj pomorskoj historiografiji

**Mateo Bratanić** (Zadar), Hrvatska pomorska historiografija – razvoj i stanje

**Antonija Perković - Mate Perišić** (Split), Razvoj pomorske signalizacije pod djelovanjem Plovputa d.o.o.

***Stanka 11.00- 11.30***

***MARE DALMATICO***

***11.30 – 13.00***

**Voditelji: Dunja Babić i Josip Vrandečić**

**Ante Jurić - Ivan Pažanin** (Zadar**-** Split), Toponimija obale, mora i podmorja u trogirskom arhipelagu

**Kristijan Juran** (Zadar), Uz najranije vijesti o lovu srdela u Dalmaciji (15.-16.st.)

**Ljerka Šimunović - Miroslav Rožman** (Split), Zakonodavno reguliranje ribarstva u Dalmaciji u vrijeme mletačke i francuske uprave

**Marija Zaninović Rumora** (Zadar), Dalmatinske komune u trgovačkim priručnicima 16. stoljeća – metrološka analiza / trgovački priručnici, dalmatinsle komune, mjere

**Luciano Keber** (Rijeka), Jedrenjaci i veslarke Dubrovačke Republike

**Zlatko Đukić** (Osijek), Brodske ljekarne i uloga Statuta Grada Splita na pomorstvo istočnog dijela Jadrana

**Hania Mladineo Mika** (Split), Poznavanje pomorske prošlosti otoka Brača kroz spise obitelji Gligo

**Mladenko Domazet** (Split), Hvarski jedrenjaci između progresivnih i regresivnih trendova u drugoj polovici 19. i početkom 20. stoljeća

**Dijana Muškardin - Suzana Jurković** (Labin-Trogir), Hrvatski pomorci na Lloydovim parobrodima

*Stanka za ručak 13.00 – 14.30*

*JADRAN U VRTLOGU POLITIKE I RATOVA*

*14.30 – 16.00*

**Voditelji: Ita Praničević Borovac i Ljubomir Radić**

**Josip Vrandečić** (Split), Bračka galija u Kandijskom ratu (1645.-1669.) / Bračka galija, Kandijski rat, pomorske i kopnene bitke

**Branko Belamarić** (Zagreb), Viški boj: osvrt na uporabu podvodnog bojnog kljuna kroz povijest

**Tihomir Rajčić** (Split), „Mare nostrum“ na pozornici Europe prije 1. svjetskog rata

**Željko Karaula** (Zagreb), Politička ideologija „Jadranske straže“ (1922.-1941.)

**Marijan Buljan** (Split), Novi pogledi na djelovanje pomorske organizacije Jadranska straža

**Stanko Piplović** (Split), Vojnopomorska hidroavionska baza u Divuljama između svjetskih ratova

**Tonći Šitin** (Split), Posljedice krize i  loše pomorske politike uoči rata s posebnim obzirom na  Split i Dalmaciju (1939.-1941.)

**Matej Gabrilo** (Split), Prvi odred pomorskih diverzanata Hrvatske ratne mornarice

***Odmor 16.00-16.30***

***JADRAN U MUZEJIMA, VJERI I LIKOVNOSTI***

***16.30-18.00***

**Voditelji: Tea Perinčić i Robert Mohović**

**Danka Radić** (Split), Portulani, izolari i atlasi iz Zbirke pomorskih karata i peljara Hrvatskog pomorskog muzeja Split

**Petra Blažević** (Split), Osobitosti karte kao muzejskog predmeta na primjerima iz Zbirke pomorskih karata i peljara Hrvatskog pomorskog muzeja Split

**Branka Teklić** (Split), Pomorske knjižice – matrikule iz Zbirke pisane dokumentarne građe Hrvatskog pomorskog muzeja Split

**Nikša Mendeš** (Rijeka), Brodski dnevnici prve polovice 20. stoljeća iz fundusa PPMHP

**Dunja Babić** (Split), Crkva sv. Nikole u trogirskom predgrađu na Čiovu i bratovština mornara

**Ita Praničević Borovac** (Split), Likovno djelo kao povijesni izvor za poznavanje povijesnih plovila

**Ljubomir Radić** (Split), Prikaz bitke u Marinskome zaljevu 1813. godine u fundusu Nacionalnog pomorskog muzeja u Londonu

***18.00 – 19.00 RASPRAVA I ZAKLJUČIVANJE SKUPA***

***MARE NOSTRUM* / NAŠE MORE (1069. – 2019.)**

**PROSLOV**

Petar Krešimir IV. „kralj Hrvatske i Dalmacije„ (*Croatiae Dalmatiaeque rex*) u povodu priširenja svoje države na kopnu i na moru, izdao je, 1069. godine u Ninu, ispravu u kojoj istočni dio Jadrana naglašava i proklamira „našim morem“. Hrvatski su knezovi i kraljevi, već preko dva i po stoljeća prije, vladali istočnom obalom Jadranskoga mora i često bili stvarni gospodari ovoga mora, ali to im nije priznavao vrhovni gospodar ovih obala i njihovih gradova, odnosno bizantskog temata Dalmacije. Petar Krešimir IV. kojemu je uspjelo ujediniti hrvatski teritorij s dalmatinskim, uz pristanak i odobrenje bizantskog cara, postao je i gospodar ne samo onih dijelova jadranske obale i otoka koji su se nalazili izvan dalmatinskih gradova, nego i onih pred njima i uz njih, pa je on s pravom mogao prvi put u povijesti hrvatske države nazvati ovo more „našim morem“. Zbog toga je ova isprava prvi javno izraženi, danas poznati izraz hrvatske dominacije na ovome moru, jedan najjači oslonac naših prošlih prava na ovo more, u prošlosti hrvatsko i danas hrvatsko. Od tada pa do danas hrvatsko more svjedočilo je burnim povijesnim mijenama, događajima i protagonostima koji su stvarali njegovu povijest.

Iako hrvatska znanost i historiografija obiluje mnoštvom spoznaja o našem moru i krajevima koje ono oplakuje, 950. obljetnica prvog spomena Jadrana „našim morem“ prigoda je za širenje i dopunu saznanja novim istraživanjima i prinosima.

Hrvatski pomorski muzej Split i Zavod za znanstveni i umjetnički rad HAZU u Splitu organiziraju znanstveni skup na temu „našeg mora“. Ovim skupom nastojimo donijeti nova saznanja o povijesti istočnog dijela Jadrana, kontinuitetu života na Jadranu proteklih tisućljeća kojeg su Hrvati uspješno održali, arheološkim i podmorskim nalazima, pomorskim putovima i trgovini tijekom tisućljeća, povijesnom tijeku razvoja pomorstva na Jadranu, tehnološkom i gospodarskom razvoju, brodogradnji i brodarstvu....

Hrvatska je primorska i pomorska zemlja, što rado ističemo i dičimo se time, no činjenica je da u nas, na planu pomorske povijesti i baštine, još uvijek nedostaju neka analitička djela i sinteze, a osobito s aspekta kulturoloških, antropoloških i etnoloških istraživanja i obrada. Na tom tragu, nova saznanja koja će donijeti ovaj skup, biti će vrijedan prinos hrvatskoj pomorskoj povijesti, iz koje će se moći iščitati i mnogo drugih podataka o vremenu i prostoru, odnosno najplodonosnijem razdoblju hrvatskog pomorstva. Povijest hrvatskog pomorstva i vrijedna građa koju baštinimo, a čuva se u privatnim i Državnim arhivima te raznim institucijama i muzejima, a koja još uvijek nije dostatno valorizirana, važan su segment hrvatske nacionalne povijesti, ali i nezaobilazan dio sredozemnog, odnosno svjetskoga pomorstva.

 dr. sc. Danka Radić

**SAŽETCI**

Dunja Babić

(Split)

Fakultet građevinarstva, arhitekture i geodezije u Splitu

E-mail: Dunja.Babic@gradst.hr

CRKVA SV. NIKOLE U TROGIRSKOM PREDGRAĐU NA ČIOVU I BRATOVŠTINA MORNARA

U izlaganju se obrađuje povijest nastanka, opremanja i upravljanja crkvom sv. Nikole smještenom u trogirskom predgrađu na otoku Čiovu. U toj je crkvi neko vrijeme djelovala bratovština mornara. Obrađuje se i širi prostorni, društveni i kulturološki okvir; ističe se koliko je veza s morem, kroz obitelji pomoraca, brodograditelja, mornara i ribara nastanjenih u predgrađu bila važan čimbenik njegova nastanka, oblikovanja i širenja, a njihove strukovne bratovštine uspostavljene uz obližnje crkve važan dio društvenog i vjerskog života.

Bratovštine ribara i mornara su se ondje odavno ugasile, crkve u predgrađu danas uglavnom više ne funkcioniranju, njihovi inventari su osiromašeni, tradicija bavljenja ovim maritimnim djelatnostima iščezava, a izgled tog povijesnog naselja bitno se izmijenio.

Iako ovo izlaganje ne obrađuje neko krupno poglavlje iz velike povijesti Jadranskog mora, nastoji dati skroman doprinos poznavanju i razumijevanju koliko su nastanak i život naših priobalnih i otočkih naselja i njihovih crkva bili usko vezani uz more.

Ivo Babić

(Trogir)

E-mail: ibabic@gradst.hr

RASPONI JADRANA

Jadran je tek sjeverni rukavac Mediterana, parafraziram Fernanda Braudela, najdublje uvučen u evropski kontinent. Danas smo u fazi kontrakcije prostora zbog sve intenzivnijeg i bržeg prometa. Previše je intenzivnih aktivnosti koje se međusobno isključuju- negativnih eksternalija, prometa, ljudi, promiskuiteta svih vrsta. Balastne vode se iz istovarenih brodova izlijevaju u Jadran, ugrabljene na nekim drugim, dalekim i toplim morima, izazivaju ekološke poremećaje; porijeklom iz tropskih mora proširila se po dnu Jadrana štetna alga (Caulerpa taxifolia). Love se neobični, rijetki primjerci invazivnih tridesetak vrsta riba pristiglih iz dalekih voda, novi podvodni uljezi; s balastnim vodama uplovili su i rebraši, makroplankton, predator zvan morski orah (Mnemiopsis leidyi).

Jadran ipak ima svoje granice. Sve u Jadran i uz obale: platforme za crpljenje nafte i plina, skladišta ukapljenog, rashlađenog plina, rafinerije nafte, jahte, uzgajališta riba i školjaka, ribolov, turizam, pomorski promet, hoteli, kilometri novih nasipa, privezišta, lukobrana sličnih plutajućim roštiljima... Razmišljalo se i o termo-elektranama uz obalu. Svojedobno se razmišljalo i o nuklearki na rtu Ploče (Punta Planke). Ekolozi strepe da će se Mediteran uskoro pretvoriti u mrtvo more (usp..https://www.youtube.com/watch?v=GhIaz6Mfcek). Takva sudbina može stići i njegov sjeverni, uski rukavac - Jadran.

Branko Belamarić

(Zagreb)

E-mail: branko.belamaric38@gmail.com

VIŠKI BOJ: OSVRT NA UPORABU PODVODNOG BOJNOG KLJUNA KROZ POVIJEST

Pramac svakog broda predstavlja u plovidbi i u manevru opasnost za susjedne brodove i objekte u okolišu. Masa broda i brzina udara ključni su za posljedice pri srazu. Brojni su primjeri takvih nesreća s kobnim posljedicama i u mirnodopskim vremenima.

Viški boj je u mnogo čemu bio prekretnicom ratovanja.  U prvom redu odnosi se na iznimno rijetki primjer potapanja pramčanim kljunom. Naime od Antike, stoljećima, uronjeni okovani kljun (*rostrum*) imao je više vizualni učinak zastrašivanja negoli stvarno djelovanje.  Slično bi se moglo reći i za iznimno skošene statve ratnih brodova, kao i za dijelove nadgrađa i dimnjaka, koji su kod ratnih brodova 19. i 20. stoljeća trebali proizvesti slični dojam.

U Viškom se boju dogodila i prekretnica ratovanja dvobojem tehnologija.  Ravnopravno su se borili ratni drveni brodovi bez oklopa, s neižlijebljenim cijevima (*Kaiser*) i željezni s dodatnim oklopnim pločama (*Affondatore*) koji je već imao topove s žlijebljenim cijevima i granate umjesto kugli. Iz tog vremena u literaturi je i pojam *ironclad.* Tri su glavne značajke pojma ***ironclad***: željezno oklopno opločenje trupa nad drvenom oplatom, parni stroj te uvođenje eksplozivnih granata.

Polovina brodova kod obiju mornarica, u Viškome boju, još su bili klasični drveni jedrenjaci. Glavni im je nedostatak, uz slabi oklop i mali domet, isključivo bočni položaj pri gađanju.

*Erzherzog Ferdinand Max,* austrijski ratni brod i *Re d'Italia,* sudbinski su vezani. *Affondatore* je u vrijeme Viškog boja bio najjači bojni brod na svijetu i jedini brod potpuno željezne građe. *Kaiser* pak, prvi i ujedno posljednji izgrađeni drveni ratni brod u novom pulskom arsenalu, pretrpio je u boju i najveća oštećenja.

Udar kljunom, kao najdjelotvorniji sraz, ostao je u svijesti pomoraca još iz doba galija na vesla, a potpuno je nestao u 16. i 17. stoljeću ulaskom jedrenjaka visokih bokova s više reda topova. Sredinom 19. stoljeća, uvođenjem željezne i kasnije čelične konstrukcije ratnih brodova ponovno se javlja zamisao borbe s kljunom.

Pojavom torpeda, 1875. Godine, i njegovoj primjeni na sasvim novom tipu ratnog broda, tzv. torpiljarki, naglim razvojem topova, zrna, te oklopa, osjetno je povećana daljina dometa artiljerije odnosno borbe, pa kljun počinje gubiti svoje značenje i potpuno nestaje početkom 20. stoljeća.

Petra Blažević

(Split)

Hrvatski pomorski muzej Split

E-mail: blazevic.petra9@gmail.com

OSOBITOSTI KARTE KAO MUZEJSKOG PREDMETA NA PRIMJERIMA IZ ZBIRKE POMORSKIH KARATA I PELJARA HRVATSKOG POMORSKOG MUZEJA SPLIT

O 450. obljetnici prvog izdanja znamenite karte svijeta flamanskog geografa i kartografa Gerardusa Mercatora, čija se kartografska načela primjenjuju i danas, Hrvatski pomorski muzej Split organizirao je izložbu građe iz vrijedne *Zbirke pomorskih karata i peljara*. Na njoj su predstavljeni odabrani primjerci portulana, atlasa, karata te planova.

Proučavanje karata polazi od utvrđivanja onoga što se kartom nastoji prikazati, najčešće određena lokacija, no sa sobom nosi procese otkrivanja brojnih informacijskih razina muzejskih predmeta. Karte se zbog svoje dvodimenzionalnosti i stajališta da one „samo pokazuju gdje nešto jest“ ponekad doživljavaju kao predmeti inferiorni trodimenzionalnim muzejskim izlošcima. One, međutim, svojim istraživačima i, posredno, muzejskim posjetiteljima, mogu itekako mnogo toga otkriti ili pomoći u otkrivanju. Izlaganje će razmotriti načine pristupanja kartografskoj baštini te na konkretnim primjerima iz HPMS-a pokazati njenu višeslojnost.

Mateo Bratanić

(Zadar)

Sveučilište u Zadru, Odjel za povijest

E-mail: bratanic@unizd.hr

HRVATSKA POMORSKA HISTORIOGRAFIJA – RAZVOJ I STANJE

Cilj ovog izlaganja je prikazati razvoj pomorske povijest kao specifične granje hrvatske historiografije. Pomorska povijest prisutna je u historiografijama nacionalnih država koje svoju povijest vezuju uz more u najširem smislu. Isto tako, hrvatska znanstvena historiografija koja se postupno razvija od sredine 19. st. također uključuje u svoj korpus istraživanja i pisanje znanstvenih monografija i članaka koja se usredotočuju na pomorsku povijest. Dok su na početku takva djela posljedica potrebe opravdanja i zaokruživanja nacionalnog teritorija, a s time i usmjerena na epizode iz vojno-pomorske povijesti, u kasnijim razdobljima, a posebice nakon Drugog svjetskog rata javlja se pomorska povijest koja istražuje civilnu (građansku) odrednicu pomorskog života iz koje se uočava višeslojnost međuodnosa hrvatskog priobalnog i otočkog življa s morem. U prvom planu istražuje se trgovina, brodogradnja, brodarstvo, navigacija, izgradnja luka i lučkih objekata, pomorsko zdravstvo, pomorsko pravo, ribarstvo kao i brojni sekundarni čimbenici ovog međuodnosa. U suvremenim historiografskim kretanjima pomorska povijest nije više nacionalno obilježena već je ona globalna povijest na više razina. Današnja istraživanja hrvatskih pomorskih povjesničara slijede ideje i metodološke pristupe koji od početka 21. stoljeća doživljavaju novi zamah i preporod.

Marijan Buljan

(Split)

E-mail: marijanbuljan1@gmail.com

NOVI POGLEDI NA DJELOVANJE POMORSKE ORGANIZACIJE *JADRANSKA STRAŽA*

O djelovanju *Jadranske straže,* organizacije osnovane 1922. upravo u Splitu s glavnim ciljem isticanja pomorske orijentacije zemlje, postoji niz radova, kako domaćih tako i inozemnih povjesničara. Cilj je ovoga izlaganja, stoga, ponuditi nove uvide u povijest ove organizacije, s posebnim naglaskom na unutarnje sukobe tijekom 1930-ih između njenog dugogodišnjeg predsjednika Ive Tartaglie i glavnog tajnika Dragoljuba Todorčevića. Ujedno će se iznijeti i neke tehničke strane organizacije poput ukupnog članstva, financijskih poteškoća i borbe protiv pokušaja premještanja središta organizacije iz Splita u Beograd. Izlaganje će se u prvom redu temeljiti na sačuvanoj arhivskoj građi Ive Tartaglie pohranjenoj u Državnom arhivu u Splitu (HR-DAS-52).

Renata Busatto

(Split)

Hrvatski pomorski muzej Split

E-mail: renata\_busatto@yahoo.com

ZNANSTVENI DOPRINOS KAPETANA ANTONA BOTRIĆA HRVATSKOJ POMORSKOJ HISTORIOGRAFIJI

Anton Botrić (1904. – 1983.) hidrograf, pomorski kapetan i publicist rodom iz Prčnja u Boki kotorskoj, autor je brojnih stručnih članaka za povećanje sigurnosti obalne plovidbe na Jadranu. U Hidrografskom institutu JRM u Splitu radio je na razvoju meteorološke i hidrografske službe, te je bio suosnivač i glavni urednik Hidrografskog godišnjaka. Najvažnija djela nastala na njegovu inicijativu su: *Peljar po Jadranu, I dio – istočna obala, 1952; Peljar po Jadranu, II dio – zapadna obala, 1953; i Peljar Jonskog mora i Malteških otoka, 1958. godine.* Osim toga, to su i prvi navigacijski priručnici na našem jeziku za plovidbu Jadranskim i Jonskim morem. Prelaskom u Jugoslavenski registar brodova. Anton Botrić je nastavio raditi na povećanju sigurnosti plovidbe uredivši 24 knjige tehničkih pravila o gradnji brodova; bio je i urednik časopisa „Jugoregistar“. Pored ovih ostvarenja kontinuirano je publicirao brojne stručne i popularne članke s temama iz navigacije, kartografije, povijesti pomorstva, pomorskog školstva, itd. Hrvatski pomorski muzej Split, zahvaljujući donaciji njegove obitelji, došao je u posjed njegovih djela, kao i bogate arhivske građe s rukopisima originalnih izdanja i članaka. Svrha ovog rada je predstaviti bogati opus kapetana Antona Botrića, te valorizirati njegovu „zaboravljenu“ ostavštinu za razvitak našeg pomorstva na Jadranu.

Mladenko Domazet

(Split)

Filozofski fakultet u Splitu, Odsjek za povijest

E-mail: Mladenko.Domazet@ffst.hr

HVARSKI JEDRENJACI IZMEĐU PROGRESIVNIH I REGRESIVNIH TRENDOVA U DRUGOJ POLOVICI 19. I POČETKOM 20. STOLJEĆA

Izlaganje obuhvaća izričite kontraste u okviru kratkog četrdesetogodišnjeg razdoblja, odnosno, prvo prikazuje opće trendove poleta brodarstva i pomorskog poduzetništva kao i konjunkturu dalmatinskih vina u drugoj polovici 19. stoljeća, koji su sinergijski dinamizirali lokalno gospodarstvo Staroga Grada i Jelse na otoku Hvaru, dajući razdoblju prepoznatljivo obilježje. Štoviše, tih desetljeća ova otočna mjesta egzistiraju kao progresivna pomorska središta u kontekstu općih procesa i lokalnih inicijativa, s obzirom na vlastitu jedrenjačku flotu, lučki promet te pomorsku trgovinu i plovne puteve. S druge pak strane, izlaganje se također fokusira na promjene devedesetih godina 19. stoljeća kada su evidentni regresivni procesi (s višestrukim uzrocima) propadanja lokalne jedrenjačke flote i brodogradnje, lučkog prometa, vinogradarstva, pomorskih komunikacija otoka, broja pomoraca… što je naposljetku rezultiralo masovnim iseljavanjem iz ovih otočnih mjesta krajem 19. i početkom 20. stoljeća.

Zlatko Đukić

(Osijek)

Filozofski fakultet u Osijeku

E-mail: zdjukic@ffos.hr

BRODSKE LJEKARNE I ULOGA STATUTA GRADA SPLITA NA POMORSTVO ISTOČNOG DIJELA JADRANA

More je oduvijek privlačilo čovjeka, te se povijest pomorstva može promatrati u cjelini, počevši od najstarijih civilizacija. Jadran je poveznica priobalnog stanovništva s drugim područjima, bilo da služi kao prijevozni put ili kada je riječ o korištenju morskog bogatstva, koje je osiguravalo egzistenciju stanovništva.

Kada se radi o plovidbi, ona je prije svega namijenjena prijevozu stvari i osoba. Da bi se pomorstvo uredno obavljalo, potrebni su neki preduvjeti: brod, pomorci i njihovo zdravlje, pravna regulativa i još neki elementi.

Zahvaljujući brodskim ljekarnama, brodska posada je lakše stizala na svoje odredište, dok je Statut grada Splita ugradio odredbe koje su imale za cilj lakše rješavanje novonastalih problema vezanih za pomorstvo, o kojima će više biti u radu.

Matej Gabrilo

(Split)

Muzej domovinskog rata u Splitu

E-mail: m.gabrilo86@gmail.com

PRVI ODRED POMORSKIH DIVERZANATA HRVATSKE RATNE MORNARICE

U radu se prikazuje djelovanje Prvog odreda pomorskih diverzanata HRM-a u Domovinskom ratu i ratni put zapovjednika postrojbe Mile Čatlaka. Opisuje se razdoblje Čatlakove službe u JRM-u te okolnosti njegovog prelaska u Hrvatsku ratnu mornaricu početkom rata. Donosi se kratki pregled osnivanja HRM-a te njezin ustroj. Iznose se okolnosti vezane za osnivanje Prvog odreda pomorskih diverzanata, kao i manje poznate okolnosti ratnih događaja iz početaka Domovinskog rata kao što su oštećivanje i zarobljavanje ophodnog broda PČ-176 "Mukos" i akcija pomorskih diverzanata u uvali Veli Lago na otoku Lastovo.

Kristijan Juran

(Zadar)

Sveučilište u Zadru, Odjel za povijest, Arheološki odjel

E-mail: kjuran@unizd.hr

UZ NAJRANIJE VIJESTI O LOVU SRDELA U DALMACIJI (15. – 16. ST.)

Mnogi će se složiti da je lov srdela jedno od najznačajnijih poglavlja dalmatinske gospodarske povijesti. To su poglavlje svojim iscrpnim studijama tijekom proteklih pola stoljeća ispunili vrsni poznavatelji povijesti hrvatskoga ribarstva – Josip Basioli i Šime Županović. Ustvrdili su tako da početke intenzivnog lova srdela na istočnom Jadranu valja tražiti u 15. stoljeću. Podatke na koje su se pritom oslonili u ovom ćemo izlaganju dodatno kontekstualizirati, pridružujući im i nešto novih arhivskih vijesti.

ANTE JURIĆ - IVAN PAŽANIN

(Zadar – Split)

Sveučilište u Zadru – Centar za jadransku onomastiku i etnolingvistiku (Universitas studiorum Jadertina)

E-mail: ajuric@unizd.hr - ivan.pazanin@dalmacijavino.hr / grlicic@gmail.com

TOPONIMIJA OBALE, MORA I PODMORJA U TROGIRSKOM ARHIPELAGU

Jadran Kale - Nina Mrkonja

(Zadar)

Sveučilište u Zadru, Odjel za etnologiju i antropologiju

E-mail: jkale@unizd.hr

KAKO KONZERVIRATI MORE?

Standardi očuvanja maritimne baštine u našoj se generaciji preobražavaju dijelom uslijed opće reartikulacije konzervatorskih zasada, poput nove kategorije „nematerijalne kulturne baštine“ ili ulaska GIS-a, a dijelom zbog samosvojno morskih tema na korist ukupnoj konzervacijskoj sceni. Stručno pojmovlje sve je uključivije, narav brige za baštinu se antropologizira i pretače u domenu kulture. Na nekoliko primjera istaknutih kulturnih praksi vezanih za istočnojadransko priobalje pokazat ćemo promjenu nazora o potrebi i načinima njihove zaštite. Svima im je zajednički pomak od skrbi za spomenike prema skrbi za život kakav te spomenike polučuje, uključivo i s najvrjednijim ostvarenjima.

U tom smislu konzervirati more znači sačuvati kulture kakve, napose od hidrografskih i geografskih definicija, od nakupine vode čine more. Prtljaga naslijeđenog konzervatorskog vokabulara takvo nastojanje prikazuje kao igru riječi, no posrijedi je smjena heritoloških paradigmi koja se odvija proteklih pola stoljeća. Koliko je moguće konzervirati hrvatsko more? Odgovor na takvo pitanje pokušat ćemo pružiti iz krila znanosti začete upravo kao proučavanje naroda, a danas viđene kao znanstveni interes za kulturu. Hrvatsko more nije moguće sačuvati ni konzerviranjem niti konzervacijom, kao da se radi o ulovljenim srdelama ili povijesnoj građevini. U ažuriranim viđenjima kulture mora ono već cvjeta novim plodovima, a skrb se sastoji od zalijevanja tih krhkih morskih biljaka. Izlaganje će ponuditi pogled na sadašnje stanje takve konzervatorske prakse u Hrvatskoj, te pretpostaviti izgledne mogućnosti brige za kulturu mora.

Željko Karaula

(Zagreb)

Hrvatski studiji, Povijesni odjel

E-mail: zkaraula@hazu.hr

POLITIČKA IDEOLOGIJA „JADRANSKE STRAŽE“ (1922.-1941.)

“Jadranska straža” bila je udruga osnovana 1922. u Splitu radi kulturnog, gospodarskog i općeg unapređivanja Jadranskoga mora i primorja. Osnovana je za talijanske vlasti u Dalmaciji te je u početku bila usmjerena na obranu zemlje i zaštitu njezinih nacionalnih interesa na moru. Novim statutom iz 1927. glavni je cilj preusmjeren na očuvanje nacionalnih obilježja i pomorske tradicije zemlje, širenje nacionalne svijesti o važnosti Jadranskoga mora, unapređenje njegova iskorištavanja te razvoj jadranske orijentacije. Na osnovu istraživanja mjesečnika „Jadranske straže“ te fonda „Jadranske straže“ u Arhivu Splita te fonda Ante Trumbića u Arhivu HAZU u Zagrebu autor će prikazati na koji način je „Jadranska straža“ djelovala u složenim i turbulentnim političkim okolnostima u starojugoslavenskoj državi i na koji način se njeno djelovanje manifestiralo u političkoj javnosti te koje političke ideje i ideologije je prezentirala. Pokazat će se također na koji način je režim (posebno za vrijeme šestosiječanjske diktature) nastojao koristiti utjecaj „Jadranske straže“ u svoju korist i kako je „Jadranska straža“ i njeno vodstvo za vrijeme Banovine Hrvatske ispoljavalo tendencije za novim hrvatskim političkim svjetonazorom polagano napuštajući jugoslavensku ideologiju.

Luciano Keber

(Rijeka)

E-mail: maliskver@gmail.com

JEDRENJACI I VESLARKE DUBROVAČKE REPUBLIKE

U ovom izlaganju ću predstaviti trgovačko i ratno brodovlje Dubrovačke Republike 16. stoljeća, kroz hipotetske rekonstrukcije jedrenjaka i veslarki temeljem pisane riječi, te reljefnih i slikovnih prikaza. Rezultat koji će polučiti rad je materijalna baština (trodimenzionalan) prikaz inačice u obliku maketa, u omjeru 1:30, kao predložak za izradu rekonstrukcija u naravi.

Mirjana Kos

(Opatija)

Hrvatski muzej turizma

E-mail: mirjana.kos@hrmt.hr

OD *VELIERA* DO *MUŠKONA*: TRANSFORMACIJA TRADICIJSKOG BRODARSTVA U TURISTIČKO

Izum parnog stroja i gradnja parobroda rastrojili su domaću brodogradnju i brodarstvo. Pojava filoksere i uvođenje vinske klauzule 1891., urušilo je tradicionalno gospodarstvo u priobalju. Turizam – nova djelatnost importirana iz razvijenih europskih zemalja, u nas s područja Austro-Ugarske krajem 19. stoljeća, revitalizirala je gospodarstvo, promijenila urbanu strukturu gradova, običaje i način života domaćeg življa.

Jedrenjake su zamijenili parobrodi i razvija se pomorski putnički promet. Austrija je 1820. uvela redovitu poštansko – trgovačku liniju Trst – Krf kojom je mogao putovati i manji broj putnika. Austrijski Lloyd (1836.) je vrlo brzo uspostavio frekventnije i udobnije dužobalne linije. Putnički parobrod pristajao je u Malom Lošinju, Zadru, Šibeniku, Splitu, Hvaru, Korčuli, Dubrovniku. Zbog nedostatka smještajnih kapaciteta, prvi parobrodi bili su i *boteli*. Manje, domaće parobrodarske tvrtke održavale su dužobalne i lokalne linije: Braća Rismondo iz Makarske, Parobrodarstvo Topić s Visa, Pio Negri iz Šibenika, Zaratina iz Zadra, Dubrovačka parobrodarska plovidba, a najjača od njih bila je zadarska Dalmatia koja je održavala liniju Rijeka - Kotor.

U maloj obalnoj plovidbi (trgovina, ribolov, pjeskari,..) i dalje opstoje tradicijske barke s jedriljem, no neke se prenamjenjuju za turističke potrebe (guc, batana, bracera ...). Pomorci, ribari, mornari postaju *barkajoli*. Grade se novi izletnički brodovi. Za osobito profinjenu klijentelu tzv. *salondampferi*.

Za zabavu na kupalištima izrađuju se manja plovila: jedrilice *derive*, *sandolin*, *muškon*.

Mithad Kozličić

(Zadar)

Sveučilište u Zadra, Odjel za povijest

E-mail: mithadk@yahoo.com

OD KRONOVA MORA, PREKO ADRIJATIČKOG ZALJEVA I MORA, DO JADRANSKOGA MORA

Od najstarijih vijesti u kojima je akvatorij Jadrana identificiran Kronovim morem i Rejinim zaljevom, preko prve pojave kod Hekateja u 6. st. pr. Krista naziva *Adrias*, iz čega su evoluirali naši kroatizirani nazivi Adrijatički zaljev i Adrijatičko more, Jadran se postupno upoznavalo. Međutim, zanimljivo je da se taj naziv, *Adrias*, danas Jadran, baštini po Adriji u porječju rijeke Po. U toj etruščanskoj Adriji upliv su imali i grčki kolonisti, pa se već za *Adrias* može konstatirati da je dijelom obilježen supremacijom izvanjske trgovinsko-vojne sile iz porječja rijeke Po. Više od tisućljeća kasniji naziv *Golfo di Venezia*, tek je modernija inačica najnovije, sada mletačke supremacije, opet s izvorištem u porječju rijeke Po (Venezia na lidima pri ušću rijeke Po), ali ovaj put ponajprije i teritorijalno usmjerene na hrvatski akvatorij uključujući ne previše duboko zaobalje. Unatoč tim supremacijama, a obje „dolaze“ iz porječja rijeke Po, kroz tisućljeća održat će se temeljni naziv *Jadransko more* u različitim inačicama i na raznim jezicima. O svemu tome svjedoče brojni povijesni pisani i kartografski izvori.

Nikša Mendeš

(Rijeka)

Pomorski i povijesni muzej Hrvatskog primorja Rijeka

E-mail: niksa.mendes@ppmhp.hr

BRODSKI DNEVNICI PRVE POLOVICE 20. STOLJEĆA IZ FUNDUSA PPMHP

Brodski dnevnici unutar Zbirke brodskih dnevnika, nacrta i isprava Pomorskog i povijesnog muzeja Hrvatskog primorja Rijeka čine interesantnu i zaokruženu cjelinu pomorske baštine Rijeke do kraja Prvog svjetskog rata, te sušačke luke u međuratnom periodu. Predstavljamo neke od najznačajnijih primjera brodskih dnevnika u vremenu zalaza jedrenjačke plovidbe, te uspona parobrodarstva duge plovidbe do početka Prvog svjetskog rata. U međuratnom razdoblju temeljem političkih i gospodarskih okolnosti koje su uvjetovane podjelom na dva grada Fiume i Sušak, pokazujemo uzdizanje grada Sušaka u pomorskom i gospodarskom smislu, a to se vidi i po izgradnji trgovačke flote i napretku Sušačke luke koja je do 1941. postala uz dubrovački Gruž jedna od dvije najznačajnije luke Kraljevine Jugoslavije. Dnevnici koji pokazuju i opisuju prilike na sušačkim i riječkim parobrodima, svjedoci su vremena prve polovice 20. stoljeća, a također nam kazuju o sudbinama kapetana i posada brodova koji su se našli i u vrtlogu svjetskih ratova.

Hania Mladineo Mika

(Split)

E-mail: hania.mladineo@gmail.com

POZNAVANJE POMORSKE PROŠLOSTI OTOKA BRAČA KROZ SPISE OBITELJI GLIGO

Od vrijednog arhivskoga gradiva otoka Brača do danas je sačuvan tek manji dio. Razlog tome su brojni požari, pljačke, ratovi te nemar kako institucija tako i pojedinaca. Zbog toga arhivalije sačuvane u boboviškoj obitelji Gligo, čiji su članovi tijekom vremena bili veleposjednici, trgovci, pomorci, vlasnici jedrenjaka i drugo, predstavljaju bogatu riznicu podataka koji mogu pridonijeti boljem poznavanju, među ostalim, i pomorske prošlosti zapadnog dijela otoka Brača u razdoblju od 17. do 20. stoljeća. Naime, sačuvani spisi te knjige evidencija putovanja, transporta i osiguranja robe značajni su izvori informacija o prijevozu, špediciji i osiguranju istih te o parobrodarskim društvima, linijskim plovidbama, brodovima i kapetanima na istočnoj strani Jadrana.

Dijana Muškardin - Suzana Jurković

(Labin-Trogir)

E-mail: dijana.muskardin@gmail.com

 suzanajurkovic@yahoo.com

HRVATSKI POMORCI NA LLOYDOVIM PAROBRODIMA

U radu se, na temelju službenoga popisa parobrodarskog društva Austrijskog Lloyda sa sjedištem u Trstu, analizira postojeći popis Lloydovih kapetana te istražuje koji su kapetani s područja Dalmacije i Istre plovili na Lloydovim parobrodima, tada najvećem parobrodarskom društvu na Jadranu. Društvo je osnovano 1833. godine kao zajednica pomorskih osiguravatelja i pojedinaca po uzoru na londonski Lloyd, a već 1836. godine osnivaju poseban takozvani drugi dio - Parobrodarsko društvo austrijskog Lloyda. Od samih početaka Lloyd je održavao lokalne, brze i putničko-teretne linije u Istri i Dalmaciji, a početkom 20. stoljeća njegovi su brodovi plovili oko Europe, Afrike, do Azije i Australije. Gotovo polovica svih zapovjednika i časnika palube prema postojećim arhivskim podacima bila je iz Hrvatske. Zbog teških životnih uvjeta, siromaštva i krize u gospodarstvu stanovništvo Istre i Dalmacije odlazi u obližnje veće gradove ili izvan zavičaja u potrazi za poslom. Brojni se tada zapošljavaju i kao mornari, ali i kao kapetani na brodovima. Bili su vješti pomorci koji su tijekom rada na brodovima mogli i napredovati. Godine 1838. bila je uspostavljena linija Trst-Dubrovnik-Kotor te je iste godine Lloyd kupio 10 parobroda. Prva redovita linija Trst-Dalmacija uspostavljena je 20. kolovoza 1838. godine parobrodom *Baron Stürmer*. Postojeće putničke brodske linije su tako povezivale istočnu obalu Jadrana. Ta je linija ujedno bila i poticaj gospodarstvu i vezama s Trstom. Trst je krajem 19. i početkom 20. stoljeća bio značajna svjetska luka i ulazna vrata u srednju Europu.

Tea Perinčić - Robert Mohović

(Rijeka)

[Pomorski i povijesni muzej Hrvatskog primorja Rijeka](https://www.google.com/url?sa=t&rct=j&q=&esrc=s&source=web&cd=1&ved=2ahUKEwiQtqnOvcflAhUlpYsKHXPHDgkQFjAAegQIBhAD&url=http%3A%2F%2Fppmhp.hr%2Fen%2F&usg=AOvVaw2ggsnDFaY1lj513l_8Endc)

Pomorski fakultet Sveučilišta u Rijeci

E-mail: tea@ppmhp.hr

 mohovic@prfi.hr

UMIJEĆE GRADNJE I PLOVIDBE TRADICIJSKIM BARKAMA KVARNERA

U sklopu projekta prekogranične suradnje Slovenija-Hrvatska od 2016. do 2019. godine provedena su terenska istraživanja vezana uz stanje očuvanosti i prisutnosti pomorske baštine u svakodnevnom životu primorskih zajednica na Kvarneru. Utvrđeno je da je ova vrsta baštine, pogotovu u onom nematerijalnom dijelu u kojem se odnosi na umijeće gradnje tradicijskih plovila (drvenih barki kao guc, pasara, batana, leut i slično) u opasnosti od potpunog iščeznuća bez transfera znanja i vještina, a slična je situacija i s umijećem plovidbe (jedrenje i veslanje). Zbog toga je predložena registracija i zaštita ovog kulturnog dobra te intenzivni rad na promociji ove baštine kao velikog potencijala za razvoj raznih oblika održivog turizma koji se zasnivaju na promociji izvornih vrijednosti na kojima se temelji identitet pojedinih primorskih zajednica. U radu se daje povijesni pregled i temelji ove tradicije te predstavljaju metode istraživanja, rezultati, kao i mjere zaštite i prezentacije ove nematerijalne baštine na Kvarneru.

Antonija Perković - Mate Perišić

(Split)

Plovput d.o.o.

E-mail: : antonija.perkovic@plovput.hr

 mate.perisic@plovput.hr

RAZVOJ POMORSKE SIGNALIZACIJE POD DJELOVANJEM PLOVPUTA D.O.O.

Objekti pomorske signalizacije (svjetionici, obalna svjetla, oznake, plutače, itd.) zasebna su skupina unutar kategorije objekata sigurnosti plovidbe. Postavljaju se (na plovnim putovima) u unutarnjim morskim vodama i teritorijalnom moru Republike Hrvatske s ciljem sigurnog odvijanja pomorskog prometa pa stoga predstavljaju važan čimbenik sigurnosti plovidbe, a samim time i zaštite ljudskih života i imovine na moru te zaštite morskog okoliša.

Iako se stručno - tehnički poslovi postavljanja, održavanja i cjelokupne brige o objektima pomorske signalizacije obavljaju kao samostalna djelatnost još od 60-ih godina 20. stoljeća, ovim izlaganjem se želi osvrnuti na razvoj pomorske signalizacije od 1997. g., kada je tadašnje poduzeće Plovput p.o. preoblikovano u trgovačko društvo Plovput s ograničenom odgovornošću, pa do današnjih dana. Naime, od tada je gustoća i intenzitet pomorskog prometa na hrvatskom dijelu Jadrana u stalnome porastu, uslijed čega Plovput d.o.o. kontinuirano radi kako na modernizaciji postojećih, tako i na postavljanju novih objekata pomorske signalizacije duž cijele hrvatske obale kako bi svakom sudioniku pomorskog prometa bio zajamčen najveći mogući nivo sigurnosti plovidbe.

Kada se uzmu u obzir prirodna obilježja hrvatskog dijela Jadranskog mora (njegova duboka uvučenost u europsko kopno, dužina, relativna uskost i plitkost, ...) kao i niz drugih osobitosti ovoga mora i njegove obale (izrazita razvedenost obale, intenzivna plovidba, podvodna arheološka nalazišta i kulturna baština, ...) može se razumjeti zašto postavljanje i održavanje pomorske signalizacije predstavlja poslove od javnog interesa, a javna ovlast za njihovo obavljanje povjerena je upravo trgovačkom društvu Plovput d.o.o. Izlaganjem bi se ukazalo i na pojedine izazove s kojima se Plovput d.o.o. susretao i s kojima se susreće u ovome aspektu svoga poslovanja.

Stanko Piplović

(Split)

E-mail: stanko.piplovic@gmail.com

VOJNOPOMORSKA HIDROAVIONSKA BAZA U DIVULJAMA IZMEĐU SVJETSKIH RATOVA

U radu se obrađuje izgradnja i djelovanje vojnopomorske hidroavionske baze u Divuljama kod Trogira između svjetskih ratova. U prvom svjetskom ratu Austrougarska ratna mornarica je počela graditi prve hidroavionske baze na istočnoj obali Jadrana. Glavne su bile u Puli, Kumboru i, nešto kasnije, u Divuljama 1917. godine. Nakon rata nova Država SHS preuzela je zastarjele avione raznih tipova. Nastavila je razvijati novi sistem izgradnjom hangara, zgrada zapovjedništva za smještaj i radionica. Broj aviona se povećavao nabavkom više novih i kvalitetnijih letjelica. Tako je u Divuljama smješteno Pomorsko zrakoplovno zapovjedništvo i Zrakoplovna škola. Baza se razvijala do Prvog svjetskog rata, kada su avioni premješteni, ali su otkriveni i napadnuti. Neki su završili kao talijanski ratni plijen. Njihovi avioni su bombardirali bazu i oštetili hangare. Time je završena druga faza izgradnje hidroavionske pomorske baze u Divuljama.

Zrinka Podhraški Čizmek

(Zagreb)

E-mail: zri.pod1@gmail.com

*HRVATSKI POMORSKI REGESTI 18. STOLJEĆA*: NOVOOBJAVLJENI IZVORI O SVAKODNEVICI NA JADRANU – VRSTE BRODOVA KAO JEDNA OD MOGUĆIH ANALIZA

Ovaj rad u analizi 20.000 dio objavljenih i još neobjavljenih dokumenata o hrvatskoj pomorskoj povijesti (u četiri sveska 1985., 1993. i 2017. te 2020. godine) prikazuje projekt objavljivanja oko 100.000 pomorskih dokumenata koji se tiču hrvatskih zemalja u 18. st. i njihovih ljudi: *Codex Diplomaticus Maritimus Croatiae*. Začetnik projekta je prof. Nikola Čolak 1956. u Zadru.

Vrela prikazuju nevjerojatnu živahnost i poduzetništvo hrvatskih paruna, kapetana, mornara, brodovlasnika, brodograditelja, trgovaca i svih drugih uključenih u pomorski svijet hrvatske svakodnevice na Jadranu u suodnosu ne samo s drugim hrvatskim i talijanskim gradovima Jadrana, nego i ostalim gradovima unutar Mediterana (*Levante* i *Ponente*) kao i izvanjadranskih ruta prema sjevernim gradovima (Engleske, Nizozemske, Norveške, Rusije i dr.). Dokumenti jasno i iscrpno progovaraju o upornosti i žilavosti „malih ljudi“ koji su se borili da uzmu učešće u trgovini i razmjeni. Svjedoče nam o raznim i interesantnim pričama naših ljudi koji su plovili pod raznim zastavama (venecijanskom, carskom, dubrovačkom i otomanskom) te o borbama na moru, svađama, prijevarama, brodolomima, o strašnim godinama kuge koja je znala pokositi čitava sela u Dalmaciji i njenoj unutrašnjosti te se širiti i na drugu obalu.

U golemom bogatstvu tema koji ovi izvori nude, u ovome će se radu prikazati vrste i tipovi brodova koji naši ljudi grade, pregrađuju, kupuju, preprodaju i koji su im glavni izvor prihoda i zarade. Riječ je o preko 70 različitih naziva koji nam oslikavaju svojim raznim karakteristikama stvarni život 18. stoljeća kako na moru tako i u lukama u kojima su pristajali radi utovara/istovara robe, prijevoza ljudi, popravaka i mnogočega drugoga.

Ita Praničević - Borovac

(Split)

Umjetnička kademija u Splitu – Odsjek Likovna kultura i likovna umjetnost

E-mail: ita@umas.hr

LIKOVNO DJELO KAO POVIJESNI IZVOR ZA POZNAVANJE POVIJESNIH PLOVILA

Ono što znamo o brodovima koji su nekada plovili Jadranom temelji se na materijalnim ostacima pronađenima u podmorskim arheološkim istraživanjima, zatim u pisanim izvorima u kojima se, uz ostale podatke vezane uz brodogradnju, luke, plovidbu i trgovinu spominju ili opisuju vrste i tipovi brodova. Od jednake su važnosti za poznavanje drevnih plovila i likovni izvori. U djelima poznatih i nepoznatih autora, izvedenima različitim tehnikama i materijalima, od neolitika do modernog doba nalazimo vrijedne vizualne informacije o tadašnjim lađama. Nekada je upravo likovno djelo i jedini izvor spoznaje, osobito u onim davnim etapama povijesnog hoda, koje su za sobom ostavile oskudnih tragova. U radu će se na odabranim primjerima predstaviti likovna djela – slike, crteži i graffiti, koja uz imanentne umjetničke, stilske ili estetske odlike jesu i važni povijesni izvori podataka za izučavanje povijesti brodarstva našeg, hrvatskog dijela Jadranskog mora.

Danka Radić

(Split)

Hrvatski pomorski muzej Split

E-mail: drdankaradic@gmail.com

PORTULANI, IZOLARI I ATLASI IZ ZBIRKE KARATA I PELJARA

HRVATSKOG POMORSKOG MUZEJA SPLIT

Zbirka karata i peljara Hrvatskog pomorskog muzeja Split baštini više od 800 predmeta i ima svojstvo kulturnog dobra Republike Hrvatske. Zbirka se odlikuje raznolikošću i sadrži vrijedne i raritetne primjerke karata, atlasa i portulana (peljara) od XVI. stoljeća na ovamo. Najstariji je primjerak atlas, Giuseppe Rosaccio, *Teatro del Cielo e della Terra,* Venecija 1590., u kojem su zabilježeni: *CROATIA* i *DALMATIA*. Više je atlasa u zbirci: Francesco Maria Levanto, *Carte Maritime ... DEL MEDITERANEO,* Amsterdam 1663., nekoć vlasništvo braće pomorskih kapetana Vincenza i Domenica Hranoticha s Brača; Johannes van Keulen, *DELLA NUOVA E GRANDE ILLUMINANTE FACE DEL MARE...*, Amsterdam 1695.; te Joseph Roux, *CARTE DE LA MER MEDITERRANÉE*, Marseille 1764. Atlas je bio vlasništvo pomorskog kapetana Francesca Babicha i njegova sina Giovannija iz Bola na Braču.

Zasebnu cjelinu čini više portulana Josepha Rouxa budući da je to njegovo djelo doživjelo više izdanja (1794. – 1890.). Jedan od njih pripadao je pomorskom kapetanu Giuseppeu Dabinovichu iz Boke kotorske. Nekoliko je portulana *IL CONSOLATO DEL MARE…* najstariji je tiskan je u Veneciji 1656. godine, kao i portulana djela Sebastiano Gorgoglionea i Henry Michelota.

U zbirci se ističe grupa rukopisno slikanih karata (fragmentarni prikazi pojedinih mora, otoka, dijelova obala, luka i sidrišta na Mediteranu) – crteži i opisi mjesta i naselja gledanih s broda ili obale, s jarbola ili obližnjeg brda (atlas, oko 1750., nekoć vlasništvo pomorskog kapetana Hranotića iz Bola na otoku Braču, i portulan *PORTULANO MANOSRITO M.B. VINCENZO,* XVIII. st.).

Atlasi, portulani i izolari o kojima govorim u ovom prilogu, zbog obilja podataka što ih nude, vrijedna su vrela za proučavanje povijesti ne samo hrvatskoga priobalja i pomorstva već i onog šireg mediteranskog, europskog, kojemu oduvijek pripadamo. Svjedočanstvo su o onodobnoj čovjekovoj viziji i percepciji prostora. Zabilješke na njima dragocijeni su prilozi kojima saznajemo ponešto o njihovim vlasnicima, o troškovima i teretima koje su prevozili te rutama kojima su se kretali, a nadopunjuju povijest i rodoslovna stabla naših pomoračkih rodova.

## *.*

Ljubomir Radić

(Split)

Hrvatski pomorski muzej Split

E-mail: radic78@gmail.com

PRIKAZ BITKE U MARINSKOME ZALJEVU 1813. GODINE U FUNDUSU NACIONALNOG POMORSKOG MUZEJA U LONDONU

U fundusu Nacionalnog pomorskog muzeja (National Maritime Museum) u Londonu čuva se pet grafika koje prikazuju bitku između engleskog brika *HMS Weazle* i francuskog brodovlja u Marinskome zaljevu 1813. godine. Riječ je o gotovo identičnim prikazima nastalim iz bakropisa autor kojeg je Belgijanac Frans Baltazar Solveyns. Od Solveynsa u Muzeju se čuva i prikaz broda *HMS Weazel* pred Zadrom, a zanimljivo je kako je isti brod u Jadranu zastupljen i u prikazu Piranske bitke autora Clarka Duborougha. U radu se obrađuje bitka u Marinskom zaljevu s naglaskom na njen likovni prikaz, no za krajnji cilj rad ima usmjeriti pažnju na zastupljenost Jadrana u fundusu pomorskih muzeja u Europi te potaknuti istraživanje i prezentaciju istih hrvatskoj javnosti, a naročito londonskog koji je pretraživ kroz digitalne zbirke.

Tihomir Rajčić

(Split)

E-mail: rajcic66@yahoo.com

„MARE NOSTRUM“ NA POZORNICI EUROPE PRIJE PRVOG SVJETSKOG RATA

Autor će u svom izlaganju donijeti sažeti pogled na strateške i političke planove o sudbini Jadrana, posebno njegove hrvatske obale, u desetljeću prije Prvog svjetskog rata. Spoznaje koje će iznijeti potječu iz povijesnih izvora i historiografske literature koji, manje-više, nisu dostupni u Hrvatskoj i koji otkrivaju ondašnju nesigurnu političku sudbinu našeg Jadrana.

Posebna pozornost bit će posvećena srpskim i britanskim dokumentima koji donose, do sada slabo poznate, spoznaje o povijesnom kontekstu koji je prethodio rješavanju jadranskog pitanja 1918. godine.

Ljerka Šimunković - Miroslav Rožman

(Split)

E-mail: ljerkasimunkovic@gmail.com

 miroslav.rozman@gmail.com

ZAKONODAVNO REGULIRANJE RIBARSTVA U DALMACIJI U VRIJEME MLETAČKE I FRANCUSKE UPRAVE

Ribarstvo je u Dalmaciji bila najvažnija gospodarska djelatnost u razdoblju mletačke i francuske uprave. Tijekom toga razdoblja, bilo je mnogo pokušaja da se ono zakonski regulira, kako bi se izbjeglo anarhično izlovljavanje ribe i brojni sukobi koji su se redovno javljali među ribarima, te nesuglasja između ribara i središnje države.

U radu će naglasak biti na dugotrajnu sukobu koji je proizlazio iz uporabe različitih ribolovnih alata i zakonskim rješenjima da se takvi sukobi nadiđu.

Tonći Šitin

(Split)

E-mail: tonci.sitin@vip.hr

POSLJEDICE KRIZE I  LOŠE POMORSKE POLITIKE UOČI RATA S POSEBNIM OBZIROM NA  SPLIT I DALMACIJU (1939.-1941.)

Branka Teklić

(Split)

Hrvatski pomorski muzej Split

E-mail: branka.despotusic@gmail.com

POMORSKE KNJIŽICE – *MATRIKULE* IZ ZBIRKE PISANE DOKUMENTARNE GRAĐE HRVATSKOG POMORSKOG MUZEJA SPLIT

Zbirka pisane dokumentarne građe Hrvatskog pomorskog muzeja Split sadrži nekoliko stotina izuzetno vrijednih muzejskih predmeta: brodske dnevnike, brodske knjige troškova, dnevnike stroja, plovidbene dozvole, zdravstvene listove, svjedodžbe pomoraca, diplome, te pomorske knjižice – *matrikule*.

Matrikula, osobni dokument pomorca, ali i putna isprava, dokument je koji se koristi i danas; njome pomorac dokazuje svoj osobni identitet, stručnu osposobljenost, svojstvo u kojem je ukrcan, te samo trajanje službe na brodu. Pomorske knjižice stoga imaju izuzetnu povijesnu i dokumentarnu vrijednost, izvor su za istraživanje razvoja brodarstva, ali i pomorskog zakonodavstva. One, dakle, donose širu sliku jednog vremena razvoja pomorstva na hrvatskom dijelu istočnog Jadrana.

Hrvatski pomorski muzej Split čuva 35 pomorskih knjižica: 15 iz druge polovine 19. stoljeća, 17 iz prve polovine 20., te 3 iz druge polovine 20. stoljeća. Među njima ističe se najstarija iz 1864. godine na ime Paola Scobegla, te pomorska knjižica Petra Krstulovića, pomorskog strojara III. klase, koji je plovio na parobrodu *Bakar* čiji se pramčani dio nalazi u dvorištu tvrđave Gripe. Muzej čuva i pomorsku knjižicu Giacoma Barhanovicha, ložača na *Lloydovim* parobrodima *Espero* i *Iris* iz 1871. godine, te dvije nepopunjene pomorske knjižice iz razdoblja Nezavisne Države Hrvatske.

Najveći broj matrikula, njih 20, pristigao je u Muzej iz nekadašnjeg Pomorskog muzeja Zavoda za znanstveni i umjetnički rad HAZU u Splitu. Osam pomorskih knjižica pristiglo je u Muzej zahvaljujući donacijama građana, a 7 knjižica čini zatečenu građu ostalih bivših pomorskih muzeja u Splitu (Pomorski muzej *Jadranske straže* i Vojno-pomorski muzej).

Ovim prilogom predstavit će se najreprezentativniji primjerci pomorskih knjižica koji će se potom staviti u kontekst društveno-političkih prilika u kojima su nastale.

Josip Vrandečić

(Split)

Filozofski fakultet u Splitu - Odsjek za povijest

E-mail: jvrandecic@ffst.hr

BRAČKA GALIJA U KANDIJSKOM RATU (1645.-1669.)

Bračka galija, uz onu rapsku, sudjelovala je u Kandijskom ratu tijekom cijelog njegova trajanja. Njeno djelovanje započinje već 1646. zaštitom Makarskog primorja te izmještanjem izbjeglica iz Neretve na srednjodalmatinske otoke. Sudjelovala je u presudnim kopnenim desantima u Kotarima 1647. godine te i zauzimanju Skradina i obrani Šibenika iste godine. Njena posada dala je obol i u oslobođenju Klisa 1648. godine te u zauzimanju Risna sljedeće godine. Tijekom cijelog navedenog razdoblja istaknuo se njen zapovjednik Juraj Mladineo koji je njome zapovijedao do smrti 1651. godine. Nakon njegova odlaska djelovanje galije slabi u skladu sa zatišjem na dalmatinskoj bojišnici.

Marija Zaninović-Rumora

(Zadar)

Zavod za povijesne znanosti HAZU u Zadru

E-mail: mzrumora@gmail.com

DALMATINSKE KOMUNE U TRGOVAČKIM PRIRUČNICIMA 16. STOLJEĆA – METROLOŠKA ANALIZA

Danas je poznato da postoje priručnici različitih namjena, ali prije izuma tiska, poslovni ljudi, trgovci ili stručnjaci su imali osobne bilježnice (notese) s potrebitim znanjima ili informacijama. Manuali toga tipa pisani rukom, a kasnije tiskani, sadržavali su znanja iz matematike, navigacije, konstrukcije brodova, poznavanja robe i mjera, različita praktična znanja. Iz takvih nazovi bilježnica (priručnika), koje su nastajale desetinama godina i nasljeđivale se, razvili su se pravi trgovački priručnici, nautički priručnici ili portulani. Najveći dio manuala poznat je u tiskanom obliku, najčešće iz 16. i 17. stoljeća. Za našu su obalu najznačajniji talijanski manuali, poglavito venecijanski, jer obvezno navode, u dugom popisu mediteranskih gradova i luka, naše gradove i luke, te njihove mjere, za dužinu, obujam i utege za težinu. Najčešće se spominju i uspoređuju mjere i utezi Zadra i Dubrovnika, zatim Splita, Hvara, Šibenika i Kotora s Venecijom i drugim gradovima na Mediteranu.

SADRŽAJ

RASPORED IZLAGANJA

DANKA RADIĆ, *MARE NOSTRUM 1069. – 2019.* PROSLOV

SAŽETCI

DUNJA BABIĆ, Crkva sv. Nikole u trogirskom predgrađu na Čiovu i bratovština mornara

IVO BABIĆ, Rasponi Jadrana

BRANKO BELAMARIĆ, Viški boj: osvrt na uporabu podvodnog bojnog kljuna kroz povijest

PETRA BLAŽEVIĆ, Osobitosti karte kao muzejskog predmeta na primjerima iz Zbirke pomorskih karata i peljara Hrvatskog pomorskog muzeja

MATEO BRATANIĆ, Hrvatska pomorska historiografija – razvoj i stanje

MARIJAN BULJAN, Novi pogledi na djelovanje pomorske organizacije *Jadranska straža*

RENATA BUSSATO, Znanstveni doprinos kapetana Antona Botrića hrvatskoj pomorskoj historiografiji

MLADENKO DOMAZET, Hvarski jedrenjaci između progresivnih i regresivnih trendova u drugoj polovici 19. i početkom 20. stoljeća"

ZLATKO ĐUKIĆ, Brodske ljekarne i uloga Statuta grada Splita na pomorstvo istočnog dijela Jadrana

MATEJ GABRILO, Prvi odred pomorskih diverzanata Hrvatske ratne mornarice

KRISTIJAN JURAN, Uz najranije vijesti o lovu srdela u Dalmaciji (15. – 16. st.)

ANTE JURIĆ - IVAN PAŽANIN, Toponimija obale, mora i podmorja u trogirskom arhipelagu

JADRAN KALE - NINA MRKONJA, Kako konzervirati more?

ŽELJKO KARAULA, Politička ideologija „Jadranske straže“ (1922.-1941.)

LUCIANO KEBER, Jedrenjaci i veslarke Dubrovačke Republike

MIRJANA KOS, Od veliera do muškona: transformacija tradicijskog brodarstva u turističko

MITHAD KOZLIČIĆ, Od Kronova mora, preko Adrijatičkog zaljeva i mora, do Jadranskoga mora

NIKŠA MENDEŠ, Brodski dnevnici prve polovice 20. stoljeća iz fundusa PPMHP

HANIA MLADINEO MIKA, Poznavanje pomorske prošlosti otoka Brača kroz spise obitelji Gligo

DIJANA MUŠKARDIN I SUZANA JURKOVIĆ, Hrvatski pomorci na Lloydovim parobrodima

TEA PERINČIĆ I ROBERT MOHOVIĆ, Umijeće gradnje i plovidbe tradicijskim barkama Kvarnera

ANTONIJA PERKOVIĆ i MATE PERIŠIĆ, Razvoj pomorske signalizacije pod djelovanjem Plovputa d.o.o.

STANKO PIPLOVIĆ, Vojnopomorska hidroavionska baza u Divuljama između svjetskih ratova

ZRINKA PODHRAŠKI ČIZMEK, Hrvatski pomorski regesti 18. stoljeća: novoobjavljeni izvori o svakodnevici na Jadranu – vrste brodova kao jedna od mogućih analiza

ITA PRANIČEVIĆ - BOROVAC, Likovno djelo kao povijesni izvor za poznavanje povijesnih plovila

DANKA RADIĆ, Portulani, izolari i atlasi iz Zbirke karata i peljara Hrvatskog pomorskog muzeja Split

LJUBOMIR RADIĆ, Prikaz bitke u Marinskome zaljevu 1813. godine u fundusu Nacionalnog pomorskog muzeja u Londonu

TIHOMIR RAJČIĆ, *Mare nostrum* na pozornici Europe prije Prvog svjetskog rata

LJERKA ŠIMUNKOVIĆ I MIROSLAV ROŽMAN, Zakonodavno reguliranje ribarstva u Dalmaciji u vrijeme mletačke i francuske uprave

TONĆI ŠITIN, Posljedice krize i  loše pomorske politike uoči rata s posebnim obzirom na  Split i Dalmaciju (1939.-1941.)

BRANKA TEKLIĆ, Pomorske knjižice – matrikule iz Zbirke pisane i dokumentarne građe HPMS-a

JOSIP VRANDEČIĆ, Bračka galija u Kandijskom ratu (1645.-1669.)

MARIJA ZANINOVIĆ RUMORA, Dalmatinske komune u trgovačkim priručnicima 16. stoljeća – metrološka analiza

SADRŽAJ

Nakladnik

Hrvatski pomorski muzej Split

Tvrđava Gripe, Glagoljaša 18

[www.hpms.hr](http://www.hpms.hr)

Za nakladnika

dr. sc. Danka Radić

Urednici

Mirja Lovrić

dr. sc. Danka Radić

Ljubomir Radić

Korektura

Mirja Lovrić

Renata Busatto

Likovno rješenje ovitka

dr. sc. Danka Radić

Tisak

Dalmacija papir, Split

Naklada

150 primjeraka

CIP ISBN

Znanstveni skup *Mare nostrum 1069. – 2019*. novčano su pomogli :

Splitsko – dalmatinska županija

Grad Split

Turistička zajednica grada Splita